text: Аляксандр ЛУКАШЭНКА: “Мы ніколі вас не падвядзём — гэта адметная асаблівасць паводзін нашай дзяржавы на міжнароднай арэне”
  У беларуска-егіпецкім супрацоўніцтве ў аснову павінны быць пакладзены пытанні эканомікі і абароны. Аб гэтым Прэзідэнт Беларусі Аляксандр Лукашэнка заявіў на сустрэчы з Прэм’ер-міністрам Егіпта Шэрыфам Ісмаілам.
  “Мы ўчора змаглі абмеркаваць шэраг праблемных пытанняў, напрамкаў стратэгічнага супрацоўніцтва на будучыню. Дамовіліся аб тым, што ў найбліжэйшы час у выніку кантактаў нашых членаў урадаў сфарміруем план дзеянняў на найбліжэй­шую і сярэднетэрміновую перспектыву, які будзе адлюстроўваць сутнасць нашых адносін. Зразумела, у аснову гэтага плана павінны быць пакладзены пытанні эканомікі і абароны, — перакананы Аляксандр Лукашэнка. — Было б вельмі добра, калі б у гэтай дарожнай карце былі канкрэтызаваны асобныя праекты”.
  Беларусь валодае вялікім прамысловым і навуковым патэнцыялам. “Гэта дасталася нам у тым ліку ад той вялікай краіны, Савецкага Саюза, у якой мы жылі. Тады Беларусь была самым высокатэхналагічным цэнтрам Савецкага Саюза. Тут былі сканцэнтраваны ўсе фінішныя вытворчасці той прадукцыі, якую мы пастаўлялі на экспарт. І пад гэтую эканамічную базу была падведзена сур’ёзная навука. Мы гэта ўсё захавалі і вывелі на больш высокі ўзровень, таму мы зможам быць канкурэнтаздольнымі на вашым рынку. Але, як я гаварыў прэзідэнту, гэта будзе для вас значна танней, чым супрацоўніцтва па гэтых напрамках з іншымі краінамі, перш за ўсё з краінамі Захаду”, — звярнуў увагу беларускі лідар.
  У сваю чаргу, Шэрыф Ісмаіл выказаў надзею, што візіт Прэзідэнта Беларусі ў Егіпет пакладзе аснову больш цеснаму супрацоўніцтву паміж краінамі ў эканамічнай і палітычнай сферах. “У прыватнасці, мы спадзяёмся на развіццё супрацоўніцтва ў вытворчасці мэблі, сельскай гаспадарцы, ачыстцы сцёкавых вод і вады для арашэння, — адзначыў прэм’ер-міністр. — Калі вы не супраць, мы на працягу двух тыдняў створым рабочую групу і накіруем яе ў Беларусь для вывучэння магчымасцей супрацоўніцтва ў гэтых галінах”.
  Урачыстая цырымонія, прысвечаная выпуску лепшых прафсаюзных актывістаў устаноў вышэйшай адукацыі Мінска, адбылася ў Мастацкай галерэі імя Міхаіла Савіцкага. Мерапрыемства пачалося з экскурсіі па галерэі, больш блізкага знаёмства выпускнікоў сталічных УВА з творчасцю вядомага беларускага мастака.
  А потым прайшло ўганараванне прафсаюзных актывістаў. Падобнае мерапрыемства Цэнтральны камітэт Беларускага прафсаюза работнікаў адукацыі і навукі праводзіць кожны год у рамках акцыі “Студэнты і прафсаюз — разам”.
  Адна з тых, хто атрымаў падзячны ліст ЦК галіновага прафсаюза, — Аксана Чаркоўская, старшыня прафсаюзнага бюро студэнтаў факультэта права Беларускага дзяржаўнага эканамічнага ўніверсітэта. Дзяўчына ўжо атрымала дыплом, але не збіраецца расставацца ні з навучальнай установай, якая за гады вучобы стала для яе роднай, ні з работай у прафсаюзе. Па размеркаванні яна застаецца працаваць галоўным спецыялістам прафсаюзнай арганізацыі УВА.
  — Я два гады працавала ў прафсаюзе, а да гэтага займалася прафсаюзнай работай на грамадскіх пачатках, таму работу добра ведаю, — гаворыць А.Чаркоўская.
  Акрамя таго, у апошні год свайго навучання дзяўчына была лаўрэатам прэміі Федэрацыі прафсаюзаў Беларусі навучэнцаў з ліку прафсаюзных актывістаў. Яе атрымліваюць тыя маладыя людзі, якія добра вучацца, займаюцца навукова-даследчай работай, спортам, творчасцю, вылучаюцца актыўнасцю, крэатыўнасцю ў грамадскай дзейнасці. Памер стыпендыі для студэнтаў УВА складае чатыры базавыя велічыні ў месяц, для навучэнцаў устаноў сярэдняй спецыяльнай і прафесійна-тэхнічнай адукацыі — дзве базавыя велічыні. А ЦК прафсаюза работнікаў адукацыі і навукі для лепшых навучэнцаў, прафсаюзных актывістаў, заснаваў сваю стыпендыю, якая выплачваецца аднаразова.
  Падчас урачыстай цырымоніі ў мастацкай галерэі лепшых студэнтаў сталічных УВА павіншавалі і выказалі ім словы падзякі галоўны спецыяліст ЦК галіновага прафсаюза Наталля Каменка, старшыня маладзёжнага савета старшыня пярвічнай прафсаюзнай арганізацыі студэнтаў БДЭУ Міхаіл Барэйша. Да яго далучыліся старшыні пярвічных прафсаюзных арганізацый студэнтаў Беларускага дзяржаўнага ўніверсітэта, іншых устаноў вышэйшай адукацыі.
  У спісе ўзнагароджаных — сорак дзяўчат і хлопцаў з БДУ, БНТУ, БДПУ імя Максіма Танка, БДЭУ, БДУІР, МДЛУ, Міжнароднага ўніверсітэта “МІТСО”.